༈ །།མཁས་གྲུབ་དཔལ་ལྡན་རྡོ་རྗེ་ལ་བསྟོད་པ།། ༄། །ན་མོ་གུ་རཱ་ཝེ། མཁྱེན་བརྩེའི་དབང་ཕྱུག་ཡང་དག་དགེ་བའི་བཤེས། །མདོ་སྔགས་བསྟན་པའི་དཔལ་དུ་ཤར་གྱུར་ནས། །སྐལ་ལྡན་གདུལ་བྱ་སྨིན་ཞིང་གྲོལ་མཛད་པ། །རྡོ་རྗེ་འཛིན་པའི་ཞབས་ལ་གསོལ་བ་འདེབས། །དཔལ་ལྡན་ཆོས་ཀྱི་ངང་ཚུལ་བཟང་པོ་ཡིས། །སྡོམ་གསུམ་བཅས་པའི་མཚམས་ལས་མི་འདའ་ཞིང་། །རྡོ་རྗེ་འཆང་དབང་ཐུགས་ཀྱི་བང་མཛོད་ལ། །དབང་འབྱོར་ཆོས་ཀྱི་རྗེ་ལ་གསོལ་བ་འདེབས། །དང་པོར་ཐུབ་པའི་བསྟན་ལ་ཚུལ་བཞིན་ཞུགས། །བར་དུ་ལུང་དང་རིགས་པའི་གནས་རྣམས་སྦྱངས། །ཐ་མར་ཐེག་མཆོག་ཆོས་ཀྱི་ཁང་བཟངས་སུ། །འགྲོ་མང་འཁྲིད་མཛད་ཁྱོད་ལ་གསོལ་བ་འདེབས། །མཁྱེན་པའི་སྤྱན་གྱིས་ཆོས་ཀྱི་གནད་རྣམས་གཟིགས། །བརྩེ་བའི་ཕྱག་གིས་འགྲོ་ཀུན་བདག་གིར་མཛད། །བཟང་པོའི་མཛད་པས་བསྟན་པའི་དོན་ཁོ་ན། །ལྷག་པར་དགོངས་པ་ཁྱོད་ལ་གསོལ་བ་འདེབས། །མཁས་པའི་སྣང་བ་གཞན་གྱིས་མི་འགོང་ཞིང་། །བཙུན་པའི་མདངས་ཀྱིས་མང་པོའི་ཡིད་རབ་འདྲེར། །བྱང་ཆུབ་ཐུགས་ཀྱིས་སྐལ་བཟང་གདུལ་བྱ་རྣམས། །མ་ལུས་དབང་དུ་བསྡུད་ལ་གསོལ་བ་འདེབས། །ཐོས་བསམ་སྒོམ་པས་རང་གི་རྒྱུད་གྲོལ་ཞིང་། །མཁས་བཙུན་བཟང་པོས་ཆོས་ཀྱི་གདུང་བཟུང་ནས། །མཐའ་ཡས་བསྟན་པའི་བདག་པོར་མངའ་གསོལ་བ། །བརྩེ་ཆེན་རྒྱལ་བའི་སྲས་ལ་གསོལ་བ་འདེབས། །དེ་ལྟར་གསོལ་བ་བཏབ་པའི་བྱིན་རླབས་ཀྱིས། །ཡང་དག་དགེ་བའི་བཤེས་དང་མི་འབྲལ་ཞིང་། །ཟབ་ཅིང་རྒྱ་ཆེའི་ཆོས་ཚུལ་ཇི་སྙེད་པ། །འཛིན་ཞིང་ཉམས་སུ་ལེན་པར་བྱིན་གྱིས་རློབས། །ཞེས་སྡེ་སྣོད་འཛིན་པ་དཀོན་མཆོག་ཆོས་སྐྱབས་ཀྱི་ཁ་ཏོན་བྱ་བའི་རིམ་པ་ཉིད་དུ་བསྐུལ་བའི་ངོར་བགྱིས་ནས། མཆོག་ལྡན་ལེགས་པའི་བློས་ཉེ་བར་སྦྱར་བ་ཡིན་ནོ།།